Keski-Suomen ympäristökeskus ilmoittaa ympäristövaikutusten arviointimenettelystä annetun lain (468/94) mukaisena yhteysviranomaisena, että Jyväskylän Energia Oy:n Keljonlahden voimalaitoksen ympäristövaikutusten arviointiohjelma on valmistunut. Arviointiohjelma on hankkeesta vastaavan suunnitelma hankkeen toteuttamisvaihtoehdoista ja ympäristövaikutusten arvioinnin järjestämisestä. Laitoksen ensisijainen sijoituspaikka on Jyväskylän Keljonlahti. Kakkosvaihtoehtona tutkitaan  Rauhalahden nykyistä voimalaitosaluetta. Suunniteltu laitos tuottaa yhteistuotantona kaukolämpöä ja sähköä, mutta myös lauhdesähkön tuottamismahdollisuus tutkitaan. Laitoksen kattilatehoksi on kaavailtu noin 480 megawattia. Vertailuvaihtoehtona tarkastellaan hankkeen toteuttamatta jättämistä, jolloin tarvittava energia tuotetaan aluksi nykyisillä kattiloilla öljyn käyttöä kasvattamalla ja myöhemmin öljykattiloita lisäämällä. Arviointiohjelma on nähtävänä mielipiteiden ja lausuntojen esittämistä varten  20.10. – 30.11.2004 seuraavissa paikoissa:

Jyväskylän Energia Oy, Vesangantie 5
Jyväskylän kaupungintalo, Vapaudenkatu 32
Jyväskylän kaupungin ympäristövirasto, Eeronkatu 10
Keski-Suomen ympäristökeskus, Ailakinkatu 17
Jyväskylän pääkirjasto, Vapaudenkatu 39-41
Keljonkankaan kirjasto, Neulastie 4

Arviointiohjelmaa  koskevat lausunnot ja mielipiteet toimitetaan Keski-Suomen ympäristökeskukselle 30.11.2004 mennessä, os. Ailakinkatu 17, 40101 Jyväskylä. Tämän jälkeen ympäristökeskus tarkistaa arviointiohjelman ja antaa siitä Jyväskylän Energia Oy:lle lausuntonsa, joka tulee nähtäville Keski-Suomen ympäristökeskukseen ja sen internet- sivuille.

Lisätietoja hankkeesta antavat  tuotantojohtaja Hannu Harju, Jyväskylän Energia Oy, puh. 014 - 624 080 tai 050 - 5910 408 sekä ympäristövaikutusten arviointimenettelystä ylitarkastaja Esa Mikkonen, Keski-Suomen ympäristökeskus, puh. 014 - 697 226. Hanketta ja sen ympäristövaikutusten arviointia esitellään yleisölle 20.10.2004 klo 18.00 Keljon koululla, Korkeakoskentie 25.  

Jyväskylässä  13.10. 2004

KESKI-SUOMEN YMPÄRISTÖKESKUS